Document ID: 32002R1900

Kommissionens forordning (EF) nr. 1900/2002
af 24. oktober 2002
om ændring af forordning (EF) nr. 1249/96 om gennemførelsesbestemmelser til Rådets forordning (EØF) nr. 1766/92 for så vidt angår importtold for korn
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 1766/92 af 30. juni 1992 om den fælles markedsordning for korn(1), senest ændret ved forordning (EF) nr. 1666/2000(2), særlig artikel 10, stk. 4, og
ud fra følgende betragtninger:
(1) Efter artikel 4 i Kommissionens forordning (EF) nr. 1249/96(3), senest ændret ved forordning (EF) nr. 597/2002(4), lægger Kommissionen noteringerne for US Barley No 2 på Minneapolis Grain Exchange til grund, når den bestemmer den repræsentative cif-importpris for byg. Er disse noteringer ikke repræsentative, lægges de disponible fob-noteringer i USA til grund. I sommermånederne er det normalt fob-noteringerne for byg i Duluth (Great Lakes), som Kommissionen lægger til grund. I vintermånederne anvendes normalt andre fob-noteringer (Gulf eller Portland), fordi Great Lakes fryser til.
(2) Ifølge fodnote 2 i bilag II til forordning (EF) nr. 1249/96 lægges et beløb svarende til omkostningerne ved transport mellem det pågældende noteringssted og Den Mexicanske Golf til grund. Dette krav har, når fob-noteringen i Portland anvendes, medført visse forstyrrelser i beregningen af den repræsentative cif-importpris for byg. Da produktionsområderne ligger i den midtnordlige del af USA, svarer transportafstanden og derfor også transportomkostningerne mellem produktionsområderne og eksporthavnen til hinanden. Kravet om, at transportomkostningerne mellem havnen for fob-noteringen og Den Mexicanske Golf skal lægges til grund, bør derfor ophæves.
(3) Forordning (EF) nr. 1249/96 bør ændres tilsvarende.
(4) Forvaltningskomitéen for Korn har ikke afgivet udtalelse inden for den af formanden fastsatte frist -
UDSTEDT FØLGENDE FORORDNING:
Artikel 1
Fodnote 2 i bilag II til forordning (EF) nr. 1249/96 affattes således: "Hvis der ikke foreligger nogen prisnotering, som kan anvendes ved beregningen af en repræsentativ cif-importpris, lægges de mest repræsentative og offentligt tilgængelige fob-noteringer i USA til grund."
Artikel 2
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 24. oktober 2002.

Labels: 2
3
15
17